
ROZSUDOK V MENE SLOVENSKEJ REPUBLIKY Okresný súd Rimavská Sobota sudkyňou JUDr. Miroslavou Kvetkovou vo veci starostlivosti o maloleté dieťa: A. B. C., nar. XX.XX.XXXX, bytom u matky, zast. kolíznym opatrovníkom Úradom práce, sociálnych vecí a rodiny Revúca, dieťa matky: A. D., nar. XX.XX.XXXX, trvale bytom E. F. XXX, t.č. bytom G. XX a otca: G. C., nar. XX.XX.XXXX, trvale bytom H. I. XX o návrhu matky na zverenie maloletého dieťaťa do jej osobnej starostlivosti a určenie výživného takto rozhodol: I. Súd maloletú A. B. C., nar. XX.XX.XXXX z v e r u j e do osobnej starostlivosti matky dieťaťa, ktorá bude maloletú v bežných veciach v súvislosti s osobnou starostlivosťou zastupovať a spravovať jej majetok. II. Otec dieťaťa G. C., nar. XX.XX.XXXX j e p o v i n n ý platiť na maloletú A. B. C., nar. XX.XX.XXXX výživné vo výške 30 % zo sumy životného minima na nezaopatrené, neplnoleté dieťa podľa osobitného predpisu mesačne, s účinnosťou od 01.06.2025, vždy do 15.-eho dňa toho ktorého mesiaca, vopred k rukám matky dieťaťa. III. Zročné výživné za obdobie od 01.06.2025 do 30.09.2025 vo výške 154,29 Eur je otec dieťaťa p o v i n n ý zaplatiť do 30 dní odo dňa právoplatnosti tohto rozsudku. odôvodnenie: 1. Návrhom na začatie konania zo dňa 27.05.2025, po zmene pripustenej uznesením tunajšieho súdu č. k. 17P/10/2025- zo dňa 30.09.2025, sa matka dieťaťa domáhala zverenia maloletej A. do jej osobnej starostlivosti a určenia výživného na maloletú A. zo strany otca dieťaťa v minimálnej zákonnej výške od 01.06.2025. Návrh odôvodnila tým, že s otcom dieťaťa sa zoznámila asi pred 9 rokmi, narodili sa i dve deti – A. a J. D.. V rámci konania o uznaní otcovstva k maloletému J. D. bol maloletý zverená do jej osobnej starostlivosti a otec dieťaťa bol zaviazaný platiť na maloletého výživné vo výške 30 % zo sumy životného minima na nezaopatrené, neplnoleté dieťa podľa osobitného predpisu mesačne. Od roku 2018 s otcom detí nežijú v spoločnej domácnosti. Ona s terajším partnerom žije v obce Gemer, majú spolu 3 deti. O deti sa aktuálne stará sama, lebo jej partner je vo väzení. Jej príjmom sú prídavky na deti 300,- Eur, vybavuje si dávku v hmotnej núdzi, majú výdavky na bývanie 50,- Eur elektrina, internet 20,Eur, strava 250,- Eur, oblečenie, obuv, hygiena, školské pomôcky 100 - 150,- Eur, tiež majú výdavky na drevo na kúrenie. Musí si požičiavať od známych, aby vedela deťom zabezpečiť základné potreby. Otec na maloletú A. neplatí výživné, výšku jeho príjmu ani jeho majetkové pomery ona nepozná. O výkone rodičovských práv a povinností sa nedohodli. 2. Otcovi dieťaťa boli návrh na začatie konania, zmena návrhu i výzva na vyjadrenie sa k návrhu riadne doručené, otec sa k návrhu vôbec nevyjadril. Kolízny opatrovník dieťaťa navrhoval zveriť maloletú A. do osobnej starostlivosti matky a otcovi dieťaťa uložiť povinnosť platiť výživné na maloletú v minimálnej zákonnej výške. Šetrením boli v starostlivosti matky o mal. deti zistené mierne nedostatky, a preto bolo
z ich strany dané odporúčanie CDR Tornaľa, aby pracovali s rodinou, čo je aj realizované. Uloženie výchovných opatrení sa zatiaľ nepovažujú za potrebné, matka plní všetko čo jej uložia, je snaživá, problém si hlavne financie a deti tiež matku veľmi nepočúvajú. Žiaden z účastníkov konania nenavrhoval upraviť súdne styk otca s maloletým dieťaťom. 3. Riadne a včas predvolaný otec dieťaťa sa pojednávania nezúčastnil, svoju neúčasť neospravedlnil. Súd v súlade s § 180 zákona č. 160/2015 Z.z. Civilného sporového poriadku v platnom znení (ďalej len CSP alebo Civilný sporový poriadok) a § 31 zákona č. 161/2015 Z.z. Civilného mimosporového poriadku v platnom znení (ďalej len CMP alebo Civilný mimosporový poriadok) pojednával a rozhodol v neprítomnosti otca dieťaťa. 4. Súd vo veci vykonal dokazovanie výsluchom matky dieťaťa, prečítaním listinných dôkazov - odpovedí na lustrácie účastníkov konania v registri obyvateľov, v Sociálnej poisťovni, v evidencii priestupkov a právnych deliktov, v registri trestov a v katastri nehnuteľností, správ kolízneho opatrovníka zo dňa 20.06.2025 a 26.06.2025, správy obce E. F. zo dňa 11.06.2025, správy obce H. I. zo dňa 05.06.2025, správy obce G. zo dňa 16.06.2025, potvrdení Úradu práce, sociálnych vecí a rodiny Rimavská Sobota zo dňa 09.06.2025 a 10.06.2025, potvrdení Úradu práce, sociálnych vecí a rodiny Revúca zo dňa 06.06.2025 a 11.06.2025, potvrdenia OR PZ Revúca, Okresného dopravného inšpektorátu zo dňa 09.06.2025, ústrižkov poštových poukážok, oboznámením sa s celým obsahom spisu, ako aj obsahom pripojeného spisu tunajšieho súdu sp. zn. 8Pc/9/2018. Maloletá A. nebola vypočúvaná vzhľadom na jej nízky vek. Vykonanie iných dôkazov nebolo do vyhlásenia uznesenia o skončení dokazovania navrhnuté. Na základe takto vykonaného dokazovania súd zistil nasledovný stav veci: 5. Rodičmi maloletej A. sú A. D., nar. XX.XX.XXXX a G. C., nar. XX.XX.XXXX. Matka má ďalšie 4 maloleté deti: J. D. D., nar. XX.XX.XXXX, J. E., nar. XX.XX.XXXX, B. E., nar. XX.XX.XXXX a B. E., nar. XX.XX.XXXX. Otec má ďalších 7 maloletých detí: G. C., nar. XX.XX.XXXX, E. C., nar. XX.XX.XXXX, F. C., nar. XX.XX.XXXX, K. C., nar. XX.XX.XXXX, A. C., nar. XX.XX.XXXX, L. C., nar. XX.XX.XXXX a J. D. D., nar. XX.XX.XXXX. 6. Podľa správy Úradu práce, sociálnych vecí a rodiny Revúca dňa 12.06.2025 bolo vykonané sociálne zisťovanie u matky dieťaťa. Matka s maloletými deťmi žije v časti rodinného domu, ktorý patrí rodičom matkinho druha. Domácnosť je skromne zariadená, v izbe, ktorú obývajú, sa nachádzali dve rozkladacie postele, skrine, TV, stôl a pec na tuhé palivo, hygiena bývania bola v čase sociálneho zisťovania na nízkej úrovni. Maloleté deti J., B. a B. mali viditeľné chrasty vo vlasoch. Matke bolo poskytnuté sociálne poradenstvo, aby absolvovala s deťmi návštevu detského lekára. Matka prisľúbila, že 13.06.2025 absolvuje vyšetrenie. Matka poberá len prídavok na deti 300 €. Matke bolo poskytnuté sociálne poradenstvo ako si môže zvýšiť príjem požiadaním štátnych sociálnych dávok. Matka uviedla, že nemá dostačujúci príjem, finančne jej vypomáha jej matka a sestra mesačne 100 € až 120 €. Výdavky má na potraviny a hygienu 250 €, elektrina 50 €, internet 20 € a drevo na vykurovanie domácnosti - sumu nevedela uviesť. Maloletá A. navštevuje Materskú školu v obci G.. Ošetrujúci lekár maloletej je MUDr. Koniar. Zo správy lekára vyplýva, že matka absolvovala vyšetrenie u detského lekára dňa 13.06.2025 a následne aj odborné vyšetrenie u kožného lekára v Rimavskej Sobote. Mal. A. má absolvované všetky povinné očkovania a preventívne prehliadky. 7. Podľa správy Úradu práce, sociálnych vecí a rodiny Rimavská Sobota dňa 19.06.2025 zastihli otca dieťaťa na adrese jeho pobytu, kde otec žije so svojou družkou a svojim 5 deťmi, ďalšie 3 maloleté deti má umiestnené v CDR. Aktuálne nepracuje, čo odôvodňuje neplatným občianskym preukazom. Keď bude mať nový, tak sa zamestná a bude platiť výživné. Aktuálne nemá žiadny príjem. Dňa 20.06.2025 sa ide hlásiť na UPSVaR, Bátka. Obydlie pozostáva z unimobunky, v ktorej sa nachádzajú 3 jednolôžkové postele a 1 detská jednolôžková posteľ. Vodu a elektrinu nemajú zavedenú. Vonka pri unimobunke sa nachádza sporák na drevo, na ktorom varia a v zime ho prenášajú späť do unimobunky. Otec maloletej uviedol, že s dcérou A. B. je v kontakte cez sociálne siete, no nevie ju navštevovať z dôvodu absencie financií. 8. Matka dieťaťa je nezamestnaná, je vedená v evidencii uchádzačov o zamestnanie, poberá prídavky na deti vo výške 300,- Eur, zo Sociálnej poisťovne nepoberá žiadne dávky, nevlastní motorové vozidlo ani nehnuteľnosti. Za obdobie posledných 10 rokov neboli u nej zistené žiadne trestné činy, bol zistený 1 priestupok.
Otec dieťaťa je nezamestnaný, nie je vedený v evidencii uchádzačov o zamestnanie, nepoberá žiadne dávky zo Sociálnej poisťovne ani z úradu práce, sociálnych vecí a rodiny, vlastní 1 motorové vozidlo, nie je vlastníkom nehnuteľností. Za obdobie posledných 10 rokov bol 7x odsúdený za spáchanie trestného činu a bolo u neho zistených 9 priestupkov. 9. Podľa správy obce Gemer zo dňa 16.06.2025 matka sa o maloletú A. stará. Matka je nezamestnaná, dieťa chodí do Materskej školy G.. Ich rodinné, bytové a sociálne pomery sú slabšie, napriek tomu podáva matka maximálnu starostlivosť. Dieťa sa zapája do spoločenských hier, zúčastňuje sa rôznych akcií organizovaných obcou. Obec nevykonáva žiadne opatrenia zamerané na pomoc rodine. 10. Podľa správy obce E. F. sa matka dieťaťa na adrese trvalého pobytu nezdržiava, informácie o nej im nie sú známe. 11. Podľa správy obce H. I. je otec dieťaťa dlhodobo nezamestnaný, nie je evidovaný na úrade práce, sociálnych vecí a rodiny, je bez príjmu, odvody do zdravotnej poisťovne neodvádza. Podľa ich vedomostí si vyživovaciu povinnosť voči mal. A. B. neplní. Žije s družkou L. M., s ktorou má osem maloletých detí. Rodina býva v unimobunke na pokraji chudoby. Menovaný má mnoho spoločných atribútov so simplexnou osobnosťou. Má narušené logické myslenie, nerozlišuje podstatné od nepodstatného, nechápe argumenty a protiargumenty, má obmedzenú schopnosť pochopiť vzájomné vzťah a súvislosti. Všetky spomínané nedostatky ovplyvňujú zmysluplnosť jeho konania. Má jednoduchú slovnú zásobu. Starostlivosť voči maloletým deťom je priamoúmerná jeho osobnosti. Voči menovanému nebolo zo strany obce vedené priestupkové ani obdobné konanie. Doposiaľ na menovaného nebol zo strany právnických ani fyzických osôb podaný návrh alebo sťažnosť, ktorá by oprávňovala voči menovanému začať správne konanie či iné konanie poukazujúce na narušenie medziľudských vzťahov. 12. Rozsudkom Okresného súdu Rimavská Sobota č. k. 8Pc/9/2018-31 zo dňa 30.05.2018 bol maloletý J. D. D., nar. XX.XX.XXXX zverený do osobnej starostlivosti matky a otec dieťaťa bol zaviazaný platiť na maloletého výživné vo výške 30 % zo sumy životného minima mesačne. 13. Podľa predložených ústrižkov poštových poukážok zaplatiť otec dieťaťa matke dieťaťa sumu 64,Eur v dňoch 03.01.2023, 23.02.2023, 22.03.2023 a 25.04.2023, sumu 50,- Eur v dňoch 22.08.2023 a 21.11.2023, sumu 20,- Eur dňa 24.01.2024, sumu 30,- Eur dňa 25.01.2024, sumu 50,- Eur dňa 19.04.2024, sumu 70,- Eur dňa 21.06.2024 a sumu 150,- Eur dňa 27.02.2025. 14. Matka vypovedala, že otec za deťmi nepríde, ani na ne neprispieva, nič im nedá. Nie sú veľmi v kontakte. Raz za 3 – 4 mesiace im zavolá, ale deti ani veľmi nechcú s ním hovoriť. Bol nedávno v zahraničí, vtedy vo februári 2025 im poslal 150,- Eur, ale potom už nijako neprispel. V kontakte boli naposledy v apríli alebo v máji 2025. Vtedy mu volala ona, lebo deti ju nepočúvali, aby ich zobral k sebe. On deťom dohováral a povedal, že príde po nich, ale deti veľmi plakali, že k nemu nechcú ísť, preto to zrušila, dala mu vedieť, že nemá chodiť. Povedal, že príde osobne a dá jej peniaze v hotovosti, ale nestalo sa tak. Úhrady výživného, ktoré preukázala, boli na obe deti. Na D. má upravené výživné v minimálnej výške. Žijú v rodinnom dome, ktorý vlastní svokor, v zadnej časti bývajú svokrovci, oni bývajú vpredu. Je tam pre nich k dispozícii jedna izba, v tej izbe žije ona s piatimi deťmi. Partner je aktuálne vo výkone trestu odňatia slobody. Finančne jej vypomáha mama a sestra, ktoré žijú v Nemecku. Aj jedna aj druhá jej zvykne poslať 50,- Eur až 100,- Eur. Na D. tiež poberá náhradné výživné. Okrem toho poberá prídavok na deti, dávku v hmotnej núdzi 160,- Eur mesačne. Ohľadne pomerov otca nemá informácie, vie že býva v H. I., bývajú v maringotke, má veľa detí, nevie, či pracuje. Ona si hľadá prácu, na úrad práce nosí pravidelne potvrdenia, že si hľadala prácu. Prácu si hľadala v obci v obchode. Sľúbili jej, že do budúcna ju zamestnajú v obci. Jej výdavky sú na elektrinu 60,- Eur, na internet 24,- Eur, drevo si ide kúpiť za 250,- Eur. Deťom kupuje stravu, veci do školy, oblečenie, topánky atď. V septembri 2025 potreby do školy obom deťom kúpila v hodnote 70,- Eur až 80,- Eur. Za mesiac kupuje mäso v hodnote do 100,- Eur, okrem toho kupuje i ďalšie potraviny. Deti chodia do ZŠ v G., A. navštevuje 1. ročník, nemá žiadne zdravotné problémy. Deťom tiež dáva každý deň nejaké peniaze 1,- Euro až 2,50 Eur, podľa toho ako jej to vychádza. 15. Na základe takto zisteného stavu veci súd vec nasledovne právne posúdil:
16. Podľa § 36 ods. 1 zákona č. 36/2005 Z. z. o rodine v platnom znení (ďalej len zákon o rodine) rodičia maloletého dieťaťa, ktorí spolu nežijú, môžu sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ak je to potrebné v záujme maloletého dieťaťa a ak to vyžadujú pomery v rodine, súd môže upraviť styk dieťaťa aj s blízkymi osobami. Ustanovenia § 24, § 25 a 26 sa použijú primerane. 17. Podľa § 24 zákona o rodine v rozhodnutí, ktorým sa rozvádza manželstvo rodičov maloletého dieťaťa, súd upraví výkon ich rodičovských práv a povinností k maloletému dieťaťu na čas po rozvode, najmä určí, či maloleté dieťa zverí do spoločnej osobnej starostlivosti obidvoch rodičov, do striedavej osobnej starostlivosti obidvoch rodičov, alebo do osobnej starostlivosti jedného z rodičov, kto ho bude zastupovať a spravovať jeho majetok. Súd súčasne určí, ako má rodič, ktorému nebolo maloleté dieťa zverené do osobnej starostlivosti, prispievať na jeho výživu, alebo schváli dohodu rodičov o výške výživného. Ak sú obidvaja rodičia spôsobilí dieťa vychovávať a ak majú o spoločnú osobnú starostlivosť o dieťa obidvaja rodičia záujem a ak obidvaja rodičia súhlasia so spoločnou osobnou starostlivosťou o dieťa, súd môže zveriť dieťa do spoločnej osobnej starostlivosti obidvoch rodičov, ak je to v záujme dieťaťa a ak budú takto zaistené potreby dieťaťa. Ak sú obidvaja rodičia spôsobilí dieťa vychovávať a ak majú o osobnú starostlivosť o dieťa obidvaja rodičia záujem, tak súd môže zveriť dieťa do striedavej osobnej starostlivosti obidvoch rodičov, ak je to v záujme dieťaťa a ak budú takto zaistené potreby dieťaťa. Ak so striedavou osobnou starostlivosťou súhlasí aspoň jeden z rodičov dieťaťa, tak súd musí skúmať, či bude striedavá osobná starostlivosť v záujme dieťaťa. Rozhodnutie o úprave výkonu rodičovských práv a povinností možno nahradiť dohodou rodičov. Dohoda musí byť schválená súdom, inak je nevykonateľná. Súd pri rozhodovaní o výkone rodičovských práv a povinností alebo pri schvaľovaní dohody rodičov rešpektuje právo maloletého dieťaťa na zachovanie jeho vzťahu k obidvom rodičom a vždy prihliadne na záujem maloletého dieťaťa, najmä na jeho citové väzby, vývinové potreby, stabilitu budúceho výchovného prostredia a ku schopnosti rodiča dohodnúť sa na výchove a starostlivosti o dieťa s druhým rodičom. Súd dbá, aby bolo rešpektované právo dieťaťa na výchovu a starostlivosť zo strany obidvoch rodičov a aby bolo rešpektované právo dieťaťa na udržovanie pravidelného, rovnocenného a rovnoprávneho osobného styku s obidvomi rodičmi. Súd pri rozhodovaní o zverení maloletého dieťaťa do osobnej starostlivosti jedného z rodičov dbá na právo toho rodiča, ktorému nebude maloleté dieťa zverené do osobnej starostlivosti, na pravidelné informovanie sa o maloletom dieťati. Rodič, ktorému nebolo maloleté dieťa zverené do osobnej starostlivosti, môže sa práva na pravidelné informovanie sa o maloletom dieťati domáhať na súde. 18. Podľa § 65 zákona o rodine ak rodičia maloletého dieťaťa spolu nežijú, súd upraví rozsah ich vyživovacej povinnosti alebo schváli ich dohodu o výške výživného. 19. Podľa § 62 plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. Pri určení rozsahu vyživovacej povinnosti súd prihliada na to, ktorý z rodičov a v akej miere sa o dieťa osobne stará. Ak rodičia žijú spolu, prihliadne súd aj na starostlivosť rodičov o domácnosť. Výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť. Ak je maloleté dieťa zverené do striedavej osobnej starostlivosti rodičov, súd pri určení výživného prihliadne na dĺžku striedavej osobnej starostlivosti každého rodiča alebo súd môže rozhodnúť aj tak, že počas trvania striedavej osobnej starostlivosti rodičov výživné neurčuje. 20. Podľa § 75 ods. 1 zákona o rodine pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané
majetkové riziká, ktoré povinný na seba berie. Výživné nemožno priznať, ak by to bolo v rozpore s dobrými mravmi; to neplatí, ak ide o výživné pre maloleté dieťa. 21. Súd dospel k záveru, že návrh matky na zverenie dieťaťa do jej osobnej starostlivosti je dôvodný. Na základe vykonaného dokazovania bolo preukázané, že rodičia dieťaťa nežijú v spoločnej domácnosti od roku 2018, osobnú starostlivosť o maloletú A. odvtedy zabezpečuje matka dieťaťa, preto je potrebné upraviť výkon ich rodičovských práv a povinností k maloletej A.. Neboli zistené vážnejšie nedostatky v starostlivosti o maloletú A. zo strany matky, menej závažné nedostatky v starostlivosti o deti sú riešené kompetentnými orgánmi, s ktorými matka riadne spolupracuje. Otec sa na starostlivosti o deti podieľa minimálne, s deťmi nie je pravidelne v kontakte, občasne im zavolá a zriedka hradí výživné. Vzhľadom na uvedené skutočnosti je v záujme dieťaťa, aby osobnú starostlivosť o maloletú A. naďalej zabezpečovala matka. Súd teda maloletú A. zveril do osobnej starostlivosti matky, ktorá bude dieťa v bežných veciach v súvislosti s osobnou starostlivosťou zastupovať a spravovať jeho majetok. 22. Vzhľadom na skutočnosť, že rodičia dieťaťa spolu nežijú, súd upravoval i vyživovaciu povinnosť otca k maloletej A.. Pri určovaní výšky výživného súd zvážil potreby maloletého dieťaťa, ktoré sa odrážajú predovšetkým v jeho výdavkoch, prihliadol na schopnosti, možnosti, majetkové a príjmové pomery oboch rodičov, ako aj na skutočnosť, že matka si bude plniť zákonnú povinnosť vyživovať i osobnou starostlivosťou o dieťa. Na základe vykonaného dokazovania súd zistil, že maloletá má bežné výdavky vzhľadom na svoj vek, neboli zistené žiadne mimoriadne potreby a výdavky dieťaťa. Maloletá má teda výdavky na bývanie, stravu, ošatenie, obuv, hygienické potreby, výdavky v škole, na lieky v prípade choroby a pod.. Otec dieťaťa je nezamestnaný, aktuálne nemá žiaden príjem a má vyživovaciu povinnosť k ďalším 7 maloletým deťom. Aj keď neboli zistené skutočnosti, ktoré by bránili otcovi dieťaťa sa zamestnať a mať aspoň minimálny príjem zo zamestnania, vzhľadom na viaceré jeho ďalšie vyživovacie povinnosti má súd za to, že nie je v schopnostiach a možnostiach otca platiť na maloletú A. vyššie výživné ako je zákonné minimum. Vzhľadom na uvedené súd zaviazal otca dieťaťa platiť na maloletú A. výživné vo výške 30 % zo sumy životného minima na nezaopatrené, neplnoleté dieťa podľa osobitného predpisu mesačne, s účinnosťou od 01.06.2025, vždy do 15.-eho dňa toho ktorého mesiaca, vopred k rukám matky dieťaťa. Ku dňu rozhodovania súdu o výživnom bolo zročné výživné za obdobie od 01.06.2025 do 30.09.2025. 30 % zo sumy životného minima na nezaopatrené, neplnoleté dieťa podľa osobitného predpisu bolo v júni 2025 37,53 Eur a od 01.07.2025 38,92 Eur. Zročné výživné za uvedené obdobie teda predstavuje sumu 154,29 Eur (37,53 Eur + 3x 38,92 Eur). Súd uložil otcovi dieťaťa povinnosť zaplatiť zročné výživné v predĺženej lehote 30 dní odo dňa právoplatnosti tohto rozsudku vzhľadom na jeho zlé sociálne a osobné pomery. Ide o dostatočnú lehotu na zabezpečenie si finančných prostriedkov na splatenie dlhu. Splácanie dlhu spolu s bežným výživným súd neurčil, nakoľko vzhľadom na doterajšiu platobnú disciplínu otca dieťaťa nie je pravdepodobné, že by otec dieťaťa dlh týmto spôsobom splácal. Vzhľadom na uvedené súd zaviazal otca dieťaťa zaplatiť zročné výživné za obdobie od 01.06.2025 do 30.09.2025 vo výške 154,29 Eur do 30 dní odo dňa právoplatnosti tohto rozsudku. Poučenie: Proti tomuto rozsudku možno podať odvolanie do 15 dní odo dňa jeho doručenia na Okresný súd Rimavská Sobota. V odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam,
g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Pokiaľ účastník konania podáva odvolanie v elektronickej podobe, adresátom je Okresný súd Rimavská Sobota. Pokiaľ účastník konania podáva odvolanie v listinnej podobe poštou alebo osobne v podateľni súdu, môže tak urobiť v sídle súdu na adrese Okresný súd Rimavská Sobota, Námestie M. Tompu 1, 979 14 Rimavská Sobota i na pracovisku súdu na adrese Okresný súd Rimavská Sobota, pracovisko Revúca, SNP 539/1, 050 01 Revúca. Pokiaľ účastník konania bude odvolanie podávať poštou alebo osobne do podateľne súdu, je vhodnejšie, aby ho doručil na Okresný súd Rimavská Sobota, pracovisko Revúca, SNP 539/1, 050 01 Revúca. Ak povinný dobrovoľne nesplní, čo mu ukladá vykonateľné rozhodnutie v časti, v ktorej bola upravená starostlivosť o maloleté dieťa, styk s maloletým dieťaťom alebo iná ako peňažná povinnosť vo vzťahu k maloletému dieťaťu, oprávnený môže podať návrh na nariadenie výkonu rozhodnutia podľa § 370 a nasl. Civilného mimosporového poriadku. Ak povinný dobrovoľne nesplní, čo mu ukladá vykonateľné rozhodnutie v časti, ktorým bola upravená peňažná povinnosť, oprávnený môže podať návrh na vykonanie exekúcie podľa Exekučného poriadku. Exekúciu možno vykonať zrážkami zo mzdy a z iných príjmov, prikázaním pohľadávky, predajom hnuteľných vecí, predajom cenných papierov, predajom nehnuteľnosti, predajom podniku, príkazom na zadržanie vodičského preukazu.

